ทราบผลตรวจ เร่งส่งผลให้ผู้รับบริการ เพื่อจำกัดวงการระบาด บรรเทาปัญหาในการจัดหาเตียง
นายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ (กรม สบส.) กระทรวงสาธารณสุข เผยว่า ที่ผ่านมา กรม สบส.ได้รับข้อร้องเรียนจำนวนมากถึงกรณีที่โรงพยาบาลเอกชน หรือคลินิกไม่ส่งผลตรวจคัดกรองโรคโควิด-19 ให้กับผู้รับบริการ ส่งผลให้ผู้รับบริการที่ไม่ได้รับผลตรวจคัดกรองโรคโควิด-19 ต้องประสบกับปัญหาในการหาสถานพยาบาลหรือเตียงรักษาจากการที่ไม่มีผลตรวจยืนยัน ดังนั้นเพื่อจำกัดการแพร่ระบาด เปิดโอกาสให้ผู้ป่วยโรคโควิด-19 ได้เข้ารับการรักษาพยาบาลจากสถานพยาบาลอย่างเหมาะสมและมีประสิทธิภาพ กรม สบส.จึงเน้นย้ำให้โรงพยาบาลเอกชนและคลินิกที่เปิดให้บริการตรวจคัดกรองโรคโควิด-19 จะต้องดำเนินการส่งผลตรวจคัดกรองฯ ให้กับผู้รับบริการทุกราย มิฉะนั้นถือว่าฝ่าฝืนกฎหมาย พระราชบัญญัติสถานพยาบาล พ.ศ.2541 ตามมาตรา 32 (3) ในฐานไม่แสดงข้อมูลตามที่สิทธิผู้ป่วยกำหนด ผู้ประกอบกิจการสถานพยาบาลต้องระวางโทษปรับไม่เกิน 10,000 บาทด้านทันตแพทย์อาคม ประดิษฐสุวรรณ รองอธิบดี กรม สบส. กล่าวว่า เบื้องต้นได้ส่งหนังสือแจ้งเวียนถึงผู้รับอนุญาตประกอบกิจการสถานพยาบาลเอกชนทุกแห่ง ให้ปฏิบัติตามกฎหมายอย่างเคร่งครัดดำเนินการส่งผลตรวจให้ผู้รับบริการทุกรายมิให้มีการตกหล่นแล้ว หากผู้รับบริการรายใดที่ยังไม่ได้รับผลการตรวจคัดกรองฯ ขอให้ติดต่อสอบถามไปยังสถานพยาบาลเอกชนที่ตนเข้ารับบริการเพื่อขอทราบช่วงเวลาที่สถานพยาบาลจะส่งผลตรวจให้ แต่หากติดต่อแล้วสถานพยาบาลดังกล่าวยังปล่อยปละละเลย สามารถร้องเรียนได้ที่สายด่วน กรม สบส. โทร 1426 หรือสำนักงานสาธารณสุขจังหวัดในพื้นที่เพื่อดำเนินการตามกฎหมายต่อไป